
                                               Nr.23/251/2008
BIROUL PERMANENT
AL

CAMEREI DEPUTAŢILOR

În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege pentru aderarea României la Acordul european privind transportul internaţional al mărfurilor periculoase pe căile navigabile interioare (ADN), adoptat la Geneva la 26 mai 2000, primit cu adresa nr. P.L.x 244 din 5 mai 2008.


Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,

Iulian Iancu

     Nr.23/251/2008
R A P O R T
asupra proiectului de Lege pentru aderarea României la Acordul european privind transportul internaţional al mărfurilor periculoase pe căile navigabile interioare (ADN), adoptat la Geneva la 26 mai 2000
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 244 din 5 mai 2008, pentru dezbatere în fond a proiectului de Lege pentru aderarea României la Acordul european privind transportul internaţional al mărfurilor periculoase  pe căile navigabile interioare (ADN), adoptat la Geneva la 26 mai 2000.



Acordul a fost adoptat pentru stabilirea unor principii şi reguli uniforme la transportul mărfurilor periculoase pe căile navigabile interioare, în scopul creşterii siguranţei transporturilor fluviale de mărfuri periculoase, protecţiei mediului prin prevenirea poluării care ar putea rezulta din accidente sau incidente în cursul acestor transporturi şi facilitării operaţiunilor de transport şi promovării comerţului internaţional.



Prin proiectul de lege se desemnează Ministerul Transporturilor ca autoritate competentă pentru aducerea la îndeplinire a prevederilor Acordului iar pentru controlul navelor în conformitate cu procedurile prevăzute în Regulamentul anexat la Acord, se desemnează Autoritatea Navală Română ca organism de inspecţie.



Proiectul de lege a fost avizat favorabil de Consiliul Legislativ, cu nr.338 din 19 martie 2008.



Comisia juridică, de disciplină şi imunităţi a avizat favorabil proiectul de lege conform avizului nr.P.L.x 244 din 12 mai 2008.



În conformitate cu prevederile Constituţiei României, republicată, Camera decizională pentru acest proiect de lege este Senatul.


Examinarea proiectului de lege a avut loc în şedinţa comisiei din data de 18 iunie 2006.



La lucrări au fost prezenţi 21 deputaţi din totalul de 22 membri ai comisiei.



La dezbaterile asupra proiectului de lege au participat specialişti din Ministerul Transporturilor: domnul Septimiu Buzaşu – secretar de stat, domnul Alexandru Şerban Cucu – director general, doamna Ortansa Munteanu – director şi doamna Carmen Pop – consilier.



În urma dezbaterilor, membrii comisiei au hotărât să propună plenului Camerei Deputaţilor, adoptarea – în forma propusă de Guvern – a proiectului de Lege pentru aderarea României la Acordul european privind transportul internaţional al mărfurilor periculoase  pe căile navigabile interioare (ADN), adoptat la Geneva la 26 mai 2000.


Prin obiectul de reglementare şi conţinut, proiectul de lege face parte din categoria legilor ordinare.

                 PREŞEDINTE,                                            SECRETAR,
                   Iulian Iancu                                              Aurelia Vasile
Consilier,

Daniel Bădina

